Seks personer var mandag aften involveret i et alvorligt trafikuheld.

Både lægehelikopter, politi og flere ambulancer var mandag aften til stede ved en alvorlig trafikulykke ved Pandrup, hvor to biler kørte frontalt sammen på landevejen mellem Aalborg og Løkken. Én person kom alvorligt til skade i forbindelse med ulykken og var mandag aften i kritisk tilstand. Tirsdag morgen er personen fortsat i kritisk tilstand, oplyser vagtchef ved Nordjyllands Politi Karsten Højrup. I alt var seks personer involveret i ulykken, og tre af de involverede blev mandag aften kørt til sygehuset, hvoraf en altså fortsat er i kritisk tilstand tirsdag morgen. De pårørende er underrettet. Rute 55 fra Aalborg mod Løkken var spærret i flere timer mandag aften, mens politiet og redning arbejdede på stedet.